**Lesja historielag - årsmelding 2024**

**Medlemmar**

Pr 20.03.2025 har Lesja historielag 167 betalande medlemmar. Laget har i dag fire æresmedlemmar : Odd Reidar Hole (2009), Tor Einbu (2018), Otto Kornkveen (2018) og KM Bjørneby (05.06.2024)

**Årsmøtet 2024**

Etter vedtektene skal årsmøtet haldast før 1. april. Møtet var i 2024 på biblioteket på Lesja skule fredag 22. mars med ca 30 frammøtte.

Før årsmøtet heldt Rolf Torbo eit interessant kåseri om Raumabana med vekt på strekninga gjennom Lesja. Han viste bilder frå anleggsarbeidet og prata med stort engasjement.

Innkalling og sakliste vart godkjend. Geir Ulekleiv vart vald til møteleiar, og Arnfinn Kjelland som møtesekretær. Årsmelding, rekneskap og revisjonsrapport for 2023 vart referert og godkjend. Medlemskontingenten for 2025 vart uendra,

kr. 150,-.

Val:

Eldbjørg Kaarbø frå valnemnda leia valet.

*Styret* : Oddvar Romundset fortset som redaktør for årboka, og han sit også i styret, nå med stemmerett. Arne Staurust. Einar Utgård og Geir Ulekleiv var ikkje på val. Arnfinn Kjelland , Trond Berger, Mette Øverli og Merete Stavheim var på val. Arnfinn og Merete fortset, medan Trond og Mette gjekk ut.

Geir Ulekleiv vart attvald som leiar for 1 år. Åse Britt Storhaug von Rappe vart vald inn som ny styrerepresentant. Ho fekk seinare fritak av styret (sak 6 i styremøte 10.09.24 ). Stein Inge Bjorli vart i same styremøte vald som fast styremedlem fram til neste årsmøte. Vara til styret : Aadel Skotte og Aasmund Kolstad

Gunnar Åvangen er engasjert som kasserar og tiltrer styret.

*Revisorar* : Ola Ulfsby Bottheim og Arne Anseth med Håkon Oddbjørn Tordhol og Tronn Olav Flittie som vara

*Valkomité* : Eldbjørg Kaarbø går ut og KM Bjørneby og Magnus Thorstad fortset. KM rykker opp som leiar. Årsmøtet valde ikkje ny representant i komitéen, og styret kontakta seinare Kjell Erik Meiningen, som takka ja til å vera 3. representant i komitéen fram til årsmøtet 25.03.25.

*Styremedlemmar til Lesja Bygdemuseum* vald på konstituerande styremøte 20. april : Arnfinn Kjelland og Geir Ulekleiv (Trond Berger og Mette Øverli som vara).

Etter årsmøtet var det enkel kaffeservering. Geir informerte om planar for neste år og Oddvar orienterte om arbeidet med årboka.

**Møter og representasjon**

Sidan førre årsmøtet har det vore 7 ordinære styremøter i Lesja historielag.

Årsmøtet i Gudbrandsdal Historielag var på Marlo grendahus i Sjåk 21.04.24, og med Sjåk historielag som vertsskap. Oddvar Romundset , Arnfinn Kjelland, Grete Brøste, Arne Staurust, Sigurd K. Bø, Åse Britt S. von Rappe og Sonja Mathiesen deltok.

**Lorkverna**

Medlemmane i Lorkvernkomiteén er Arne Staurust (leiar), Kjell Erik Meiningen, Odd Reidar Hole, Mari Sæland, Sigurd K. Bø og Kari Lothe. Dei har ansvar for vedlikehald og fornying av Lorkverna og ser til at dei tekniske anlegga fungerer. Organiserer også dugnader ved behov for vedlikehald og anna arbeid.

11. mai var det vårdugnad med god oppslutning. Rydding, raking, husvask og velfortent kvil med bålkokt kaffe var det også tid til.

Det er godkjend reguleringsplan for Lorkvernområdet, som nå er inngjerda for å halde beitedyr ute.

Under uveret «Hans» gjekk Strypdalsbekken ut av faret sitt, øydela Strypdalsvegen og tok nytt far til sides for kloppa. Lorkvernkomiteen gjorde ein del opprydding og utbetring sist sommar/haust. Fundament til ny bru er på plass og brudekket blir lagt på sommar-25. Strypdalsvegen blir neppe køyrbar med bil eller traktor meir.

**Besøk og omvisning.**

19. juni var det møllarkurs med god deltaking, og Oddvar stod for gjennomføringa. Det vart sett opp ein turnus med to møllarar på vakt kvar laurdag og søndag frå 22. juni til 20. august. 09.09.2024 hadde 3012 personar skrive namnet sitt i gjesteboka. Ved Lorfossen var det 882 underskrifter i gjesteboka. Som nevnt har det også i sommar vore guiding og maling av korn på mølla. Det har også vore omvisning av større grupper som har meldt si interesse på førehand. Søndag 21. juli var det ca 100 dansarar frå Lesja og Dovre Danseteam på Lorkverna. Godt sommarvær, danseoppvisning, omvisning og servering av bålstekt aure, vafler og kaffe gjorde sitt til ein vellukka dag. Takk til alle som bidrog !

Chamoristallen har som tidlegare år hatt nokre opphald og overnattingar på Lorkverna med hest og ungdommar.

Det blir kvart år gjort mykje arbeid på dugnad på Lorkverna, mellom anna med å ordne all veden. Odd Reidar Hole , Per Nørstegård og KM Bjørneby har gjort ein stor jobb her.

**Verkensstugu**

Verkensstugu på Filling er gjort i stand som rasteplass og med informasjonstavler om gruvedrifta på 1840-talet. Gjesteboka tyder ikkje på store besøkstal. Oddvar og Rolf har så langt teke ansvar for vårpuss m.v. så anlegget er i orden.

Det var snakk om å få til ein «Verkensstugu-dag» sist sommar med omvisning, orienteringar og traktering for å skape blest om Verkensstugu. Det vart ikkje noko av, og det kan vera eit mål sommar-25.

**Kulturstig Gruvlie**

Historielaget har i avtale med kommunen teke på seg dugnadsinnsats med rydding og merking av kulturstigen, forutsett at kommunen tek utgiftene. Det vart gjort ein del sist sommar, og i styremøte 21.10.24 foreslo Arnfinn Kjelland at historielaget søkjer samarbeid med eigaren av Lesjaverk gard, Lesja Bygdemuseum og Lesjaverk grendelag for å få i gang ei form for utnytting og vidareutvikling av kulturminna knytt til Lesja jernverk. Det er no invitert til «jernverkskveld» på Solheim 24.04.25, der alle interesserte kan møte opp for litt historikk og idémyldring.

**Registrering av buer og burestar i Lesja**

Kai Ove Riise arbeider med bok om buer og burestar i Lesja, og så langt har han farta rundt i fjellet og registrert, fotografert og notert. Han har etablert ei styringsgruppe og ei arbeidsgruppe. 04.02.25 var han på styremøte i historielaget og orienterte om arbeid og framdrift. Det blir noko forsinking pga studiar, men han forsikra om at boka kjem ut.

**Flydrog-prosjektet**

Flydrog-prosjektet vart i hovudsak fullført og avslutta i 2024. Info-tavler ved parkeringsplassen og litt supplerande merking og skilting er ordna. Søndag 11. august 2024 var det offisiell opning av Flydrogje. Geir Ulekleiv ønskte ca 20 frammøtte velkomne og Oddvar Romundset og Rolf Sørumgård orienterte om prosjektet og arbeidet som er gjort. Reidar Marstein frå Lom klipte snora ved nybrua over Veslnesåe.

Så gjekk turen vidare opp mot Nørdre Vigga. Der tok Oddvar i mot oss med nytrakta kaffe.

**Kveldsseto**

Det har vore færre kveldsseto siste året. Historielaget legg opp til meir samarbeid med museet, også i samband med kveldsseto.

Kveldsseto-start 2024 på Tunstugu 11. januar, da Øyvind Nordli heldt innlegg om klima og klimaendringar med fokus på Lesja.

7. mars var det ny kveld med godt frammøte på Tunstugu. Anders Romundset prata om landskapet, i og kring Lesja, som er fullt av spor frå istida. Tema var «Lesja ut av isen».

14. april var det kveldsseto på Lesjaskog skule. Arnfinn Kjelland hadde innlegg om utvandringa frå Lesja til Nord-Amerika frå midten av 1800-talet. Kristin Akslen Hagen underheldt med utvandrarviser.

Årbok 2024 for Lesja historielag vart lansert under kveldsseto på Tunstugu 28. november.

13. mars 2025 var første kveldsseto i år, der Arnfinn Kjelland heldt innlegg om «utvandrarjubileet- nokre lokale tema».

**Årboka**

Skriftnemnd for årboka : Oddvar Romundset ( leiar/redaktør), Øyvind Nordli, Hans Enstad, Aadel Skotte og Aud Hole. Årboka kom også i år i god tid før jul og vart lansert på Tunstugu torsdag 28. november.

I 2024 er det 100 år sidan Raumabana vart opna fram til Åndalsnes, og 100 år sidan Lesja Dampysteri starta industriell mjølkeforedling i nye lokale. Det er artiklar om både Raumabana og ysteriet i årboka. Erling Kornkveen skriv om tamrein-drift i Lesja-fjellet og det er mange artiklar, og mykje spanande stoff, i siste årboka.

Boka vart også i år seld av skuleelevar før ho vart lagt ut i butikkane.

**Kontorlokale.**

Vi disponerer fortsatt eit kontor i lokala til Gudbrandsdalsmuseet i Tunstugu.

Det er møblert og innreda som arbeids-og møterom.

**Arrangement.**

Historielaget arrangerte *Olsokfeiring på Tunstugu* 29. juli. Det vart ein triveleg kveld med godt frammøte. Reidar Marstein var hovedtalar for kvelden, og han viste bilder og prata om Flydrogje, den gamle ferdselsvegen frå Lesja til Ottadalen.

Det vart servert rømmegraut frå Avdem med spekemat og flatbrød attåt. Musikkinnslag ved Jørgen Groven og Rita Kraugerud.

5. juni var det *kulturkveld i Jønson-Brenna* der Jarle Sanden prata om kaffens historie og Øystein Rudi og Geir Marius Thorud underheldt med trekkspel, fele og gode historier. Dette var 10. kulturkvelden i steinfjoset på Jønson-Brenna, og KM Bjørneby vart utnemnd som æresmedlem i Lesja historielag.

*Møllarfesten var* på Lesja kafé27.februar. Det var ein triveleg kveld med god mat og drikke, Lorkvern-quiz og musikk av Kristin Akslen Hagen

**Andre gjeremål.**

Historielaget har vore engasjert i fleire oppgåver siste år.

Det er nedsett ei arbeidsgruppe for *«Fotobase»,* eit arbeid med å systematisere gamle foto frå Lesja. Her samarbeider historielaget med museet, Dovre historielag og Ola Tovmo.

I styremøte 4. januar 2024 tok Oddvar Romundset opp spørsmålet om historielaget kan ta på seg å *trykke «Sønstebødagbøkene».* Dette er gamle dagbøker som ein tenkjer skal utgjevast i bokform.

Det er nedsett ei arbeidsgruppe som skal jobbe vidare med prosjektet i eit samarbeid med Snøhetta forlag.

**Økonomi**

Økonomien er god. Ulike tilskot gjennom mange år har hjelpt godt, og stor dugnadsinnsats er gull verdt. Nedskjeringar i kommunen har ført til at vi ikkje lenger mottek kulturmidlar derifrå.

For å sikre økonomien framover blir det derfor viktig å finne finansieringskjelder for nye prosjekt. Like viktig blir det å finne gode samarbeids-partnarar til desse prosjekta. På årsmøtet 25.03 vil det bli bli ein gjennomgang av arbeidsplan 2025 og kasserar Gunnar Åvangen vil orientera om regnskapet.

Lora 15. mars 2025

Geir Ulekleiv